# 3. Aspecte demografice

## *3.1. Evoluții și situația actuală[[1]](#footnote-1)*

Populația reprezintă un element esențial al devenirii umane. De mărimea, dar și de calitatea populației depind toate procesele socio-economice dintr-un anumit spațiu social, ea fiind elementul central în definirea și structurarea oricărei strategii de dezvoltare durabilă.

La data de 1 iulie, 2017, populația Regiunii de Dezvoltare Sud Muntenia număra 3 228 630 persoane, ceea ce reprezintă 14,54% din totalul populației României. Regiunea Sud Muntenia este a doua regiune ca numărul al populației, după Regiunea Nord – Est (17,8% din totalul populației României). Cele mai populate județe ale regiunii sunt: Prahova, cu 801372 locuitori (24,8% din totalul populației regiunii), Argeș, cu 641463 locuitori (19,9% din totalul populației regiunii) și Dâmbovița, cu 525048 locuitori (16,3% din totalul populației regiunii). La popul opus se situează, județele Teleorman, cu 381051 locuitori (11,8 % din totalul populației regiunii), Călărași, cu 381051 locuitori (9,7% din totalul populației regiunii), Ialomița, cu 290698 locuitori (9% din totalul populației regiunii), și Giurgiu, cu 274848 locuitori (8,51% din totalul populației regiunii).

*Figura 3.1.*

*Sursa: INS , Baza de date TEMPO, IUNIE 2018*

În toată perioada analizată (2008- 2017) populația regiunii, la data de 1 iulie, a înregistrat o scădere continuă. Astfel, comparativ cu 1 ianuarie 2008 populația regiunii a scăzut cu 156,32 mii persoane (-4,62%). Această scădere a fost cauzată, în special, de sporul natural negativ al populației.. Toate județele regiunii au cunoscut fluctuații ale populației în perioada de analiză. În valori absolute, cele mai mari scăderi ale populației s-au înregistrat în județul Teleorman, unde în anul 2017 populația a scăzut cu 44051 persoane față de anul 2008. Procentual, cele mai mari scăderi, în perioada analizată s-au înregistrat în județele Teleorman ( -10,36%), Ialomița (-4,59%) și Călărași (-4,52).

### 3.1.1. Statistica recensământului populației 2011

La 20 octombrie 2011 populația stabilă a României era de 20.121.641 persoane, din care 10.333.064 femei (51,4%). Față de situația existentă la recensământul anterior, populația stabilă a scăzut cu 1.559,3 mii persoane (din care, 779,2 mii femei).

*Figura 3.1.1*

*Sursa: INS, Anuarul Statistic 2013*

Rezultatele recensământului populației și al locuințelor, desfășurat în perioada 20-31 octombrie 2011, arată că populația rezidentă a regiunii Sud Muntenia fost de 3136,446 mii persoane (reprezentând 15,6% din totalul populației României), din care 1530509 (48,8%) bărbați și 1530509 (51,2%) femei. Între cele două recensăminte, 2002 și 2011, populația stabilă a Regiunii Sud Muntenia a scăzut cu 242,96 mii persoane (7,19%). Acest declin demografic se datorează următorilor factori :

* + - * nivel redus al fertilității;
      * nivel ridicat al migrației externe (mai ales după 1990);
      * nivel ridicat al mortalității generale;
      * nivel relativ ridicat al mortalității infantile.

Din punct de vedere al numărului de locuitori, regiunea Sud Muntenia este a doua ca mărime, după regiunea Nord – Est, deținând 15,6% din populația țării. Urmărind distribuția populației Sud Muntenia, pe județe (Fig. 3.1.2), putem spune că județul cu populația cea mai numeroasă este județul Prahova (24,3% din total regiune), iar județul cu populația cea mai mică este județul Giurgiu (9% din total regiune). Cea mai mare parte a populației regiunii (60,4%) este localizată în județele din nord (Prahova, Argeș, Dâmbovița).

Județele cu cele mai mari reduceri de populație sunt județele Prahova (- 67059 persoane), Teleorman (-55902 persoane) și Argeș (-40194 persoane).

Distribuția populației stabile pe medii de rezidență și sexe

Analizând populația stabilă pe medii de rezidență se observă că, în România, în municipii și orașe trăiau 10.859 mii persoane, reprezentând 54,0% din totalul populației stabile. Față de situația de la penultimul recensământ, ponderea populației stabile din mediul urban a crescut cu 1,3 puncte procentuale în detrimentul mediului rural. Regiunile în care ponderea populației stabile din mediul rural era mai mare decât în mediul urban sunt (Fig. 3.1.3): Nord Est (ponderea populației în mediul rural era 58,4%), Sud Muntenia (ponderea populației în mediul rural era 60,4%) și Sud Vest Oltenia (ponderea populației în mediul rural era 53,8%). Se observă că regiunea Sud Muntenia avea cel mai mare procent al populației stabile care locuiește în mediul rural. Populația rezidentă în municipii și orașe înregistra un procent de 39,6% (1.242.881 persoane), în timp ce în comune procentul era sensibil crescut, de 60,4% (1.893.565 persoane). În 3 județe ale regiunii, comunele dețineau peste două treimi din populația stabilă a județului. În această situație se aflau județele: Dâmbovița (71,1%), Giurgiu (70,8%) și Teleorman (67,6%).

*Figura 3.1.3*

*Sursa: INS, Anuarul Statistic 2013*

*Figura 3.1.2*

*Sursa: INS, Anuarul Statistic 2013*

Dintr-un total de 3.136.446 de persoane, în octombrie 2011, bărbații din Sud Muntenia reprezentau 48,8% (1.530.509 persoane), iar femeile 51,2% (1.605.937 persoane). Situația este similară și la nivelul județelor componente ale regiunii.

Structura populației pe grupe de vârstă

La nivel național, la 20 octombrie 2011, copiii (0 -14 ani) dețineau o pondere de 15,9% în totalul populației stabile, populația tânără (15 - 24 ani) reprezenta 12,3%, persoanele mature (25 – 64 ani) formau majoritatea (55,7%), iar persoanele în vârstă de 65 ani și peste reprezentau 16,1% din total. Persoanele în vârstă de 85 ani și peste dețineau o pondere de 1,3% în totalul populației stabile.

În profil teritorial se constată disparități ale distribuției populației stabile pe grupe de vârstă. Grupa de vârstă (0 - 14 ani) deținea ponderi mai ridicate față de ponderea pe țară în populația stabilă în regiunile Sud-Est (16%), Nord-Vest (16,1%), Centru (16,38%) și Nord-Est (18,6%). La polul opus se află regiunile Sud Muntenia (15,46%), Sud - Vest Oltenia (15%), Vest (14,5%) și București-Ilfov (13,2%), unde ponderea grupei de vârstă 0 - 14 ani în totalul populației stabile este mai mică decât ponderea pe țară. Tinerii (15 - 24 ani) dețin ponderi mai ridicate față de ponderea pe țară în populația stabilă a regiunilor Centru (12,2%), Nord-Est (12,9%), Vest (12,9%) și Nord-Vest (13,3%).

*Figura 3.1.4*

*Sursa: INS, Anuarul Statistic 2013*

Grupa de vârstă 25 – 64 ani reprezintă resursele de muncă ale unei țări și o premisă a dezvoltării economice a regiunilor. De aceea, regiunile cu potențialul economic cel mai mare dețineau în 2011 ponderi superioare ale acestei grupe de vârstă în totalul populației stabile: București – Ilfov (60,6%), Vest (57,2%), Centru (56%), Sud-Est (56%).

Regiunile cu ponderi inferioare valorii naționale ale grupei de vârstă 25 – 64 ani în totalul populației stabile sunt: Nord-Est (52,2%), Sud Muntenia (54,9%), Nord-Vest (55,5%) și Sud-Vest Oltenia (55,5%).

În ceea ce privește populația vârstnică, la nivel național una din 6 persoane (16,1%) din populația stabilă este în vârstă peste 65 de ani. Regiunile cu ponderi superioare ale acestei grupe de vârstă în totalul populației stabile sunt: Sud-Vest Oltenia (17,7%), Sud Muntenia (17,9%), Sud-Est (16,6%) și Nord-Est (16,3%).

*Figura 3.1.5*

*Sursa: INS, Anuarul Statistic 2013*

Analiza structurii populației pe grupe de vârstă la 20 octombrie 2011, la nivelul regiunii Sud Muntenia (Fig. 3.1.5), relevă:

-copiii (0 -14 ani) dețineau o pondere de 15,5% în totalul populației stabile, populația tânără (15 - 24 ani) reprezenta 11,8%, persoanele mature (25 – 64 ani) formau majoritatea (54,9%), iar persoanele în vârstă de 65 ani și peste reprezentau 17,9% din total. Județele care se caracterizează printr-o pondere semnificativ mai ridicată, în comparație cu valoarea regională, a grupei de vârstă 0 - 14 ani: Dâmbovița (16,1%), Călărași (17,2%) și Ialomița (17,4%). În aceste județe (cu excepția județului Dâmbovița), ponderea populației de peste 65 ani este superioară celei pe țară, și ponderea grupei de vârstă 25 – 64 ani este inferioară valorii naționale de 55,7%. Acest lucru întărește ipoteza că aceste județe reprezintă bazine importante pentru migrația externă.

-județele cu potențialul economic mare care dețineau ponderi superioare ale grupe de vârstă 25-64 ani în totalul populației stabile: Argeș (57,5%), Dâmbovița (55,3%) și Prahova (56,2%). Ponderi mai mici decât valoarea regională ale acestei grupe de vârstă, s-au înregistrat în Teleorman (52,3%), Călărași (52,8%) și Giurgiu (52,6%).

- ponderea populației vârstnice (peste 65 de ani), la nivelul regiunii Sud Muntenia reprezenta 17,9% din populația stabilă. În județul Teleorman această grupă de persoane reprezenta circa un sfert din populația stabilă, în județul Giurgiu 20,0% din total, iar în județul Călărași ea deținea circa 18% din totalul populației stabile. Ponderea cea mai mică a acestei grupe de vârstă s-a înregistrat în județul Argeș (16,1%), precum și în Dâmbovița (15,8%).

Structura etnică a populației stabile. Deoarece la recensământul din 20 octombrie 2011, înregistrarea etniei s-a făcut pe baza liberei declarații a persoanelor recenzate și pentru persoanele care nu au vrut să declare această caracteristică, precum și pentru persoanele pentru care informațiile au fost colectate indirect din surse administrative, informațiile au fost calculate în funcție de numărul total de persoane care și-au declarat etnia și nu în funcție de numărul total al populației stabile. La nivel național, s-au declarat români 16.792,9 mii persoane (88,9%). Populația de etnie maghiară înregistrată la recensământ a fost de 1.227,6 mii persoane (6,5%), iar numărul celor care s-au declarat romi a fost de 621,6 mii persoane (3,3%). Grupurile etnice pentru care s-a înregistrat un număr de persoane de peste 20 mii sunt: ucraineni (50,9 mii persoane), germani (36,0 mii), turci (27,7 mii), ruși – lipoveni (23,5 mii) și tătari (20,3 mii persoane). Analiza structurii populației pe etnii și grupe de vârstă la 20 octombrie 2011 arată că populația de etnie romă avea o pondere ridicată a copiilor (0 -14 ani) - 23,1% din totalul populației rome, precum și a populației tinere (15 - 24 ani) - 28,8%. Peste jumătate din populația de etnie romă (52%) are vârsta sub 25 de ani. Populația de romi are o structura demografica foarte tânără, datorită valorilor mai înalte ale mortalității și fertilității romilor, comparativ cu restul populației.

În regiunea Sud Muntenia, la recensământul populației din 2011, 1113062 persoane (90,85% din populația stabilă) s-au declarat români și 36242 persoane (3,9% din populația stabilă) s-au declarat romi. Romii se întâlnesc într-o proporție relativ mai mare, de peste 5,0% din populația stabilă, în județele Călărași (7,5%), Giurgiu (5,4%), Dâmbovița (5,3%) și Ialomița (5,2%).

*Figura 3.1.6*

*Sursa: INS, Anuarul Statistic 2013*

Structura populației după nivelul de instruire absolvit. În România, 44,2% din totalul populației stabile de 10 ani și peste, avea nivel scăzut de educație (primar, gimnazial sau fără școală absolvită), 41,4% nivel mediu (postliceal, liceal, profesional sau tehnic de maiștri) și 14,4% nivel superior. La 20 octombrie 2011 erau 245,4 mii persoane analfabete. Numărul persoanelor analfabete s-a redus la jumătate față de cel înregistrat la recensământul din anul 2002. Persoanele fără școală absolvită reprezentau 3,0% din populația stabilă de 10 ani și peste a României.

Populația romă are un nivel de instruire mult mai scăzut. Astfel, în România, 90,1% din totalul populației stabile de 10 ani și peste de etnie romă, avea nivel scăzut de educație (primar, gimnazial sau fără școală absolvită), 9,2% nivel mediu (postliceal, liceal, profesional sau tehnic de maiștri) și doar 0,7% nivel superior. La 20 octombrie 2011, ponderea persoanelor de etnie romă fără școală absolvită reprezentau 20,2% din populația stabilă de 10 ani și peste a României, din care 14,1% erau analfabete.

*Figura 3.1.7*

*Sursa: INS, Anuarul Statistic 2013*

În regiunea Sud Muntenia, 48,1% din totalul populației stabile de 10 ani și peste, avea nivel scăzut de educație (primar, gimnazial sau fără școală absolvită), 41,4% nivel mediu (postliceal, liceal, profesional sau tehnic de maiștri) și 10,5% nivel superior. La 20 octombrie 2011 erau 56,8 mii persoane analfabete (2%). Persoanele fără școală absolvită reprezentau 3,7% din populația stabilă de 10 ani și peste a României.

*Figura 3.1.8*

*Sursa: INS, Anuarul Statistic 2013*

Și în regiunea Sud Muntenia, populația romă are un nivel de instruire foarte scăzut. Astfel, 88,7% din totalul populației stabile de etnie romă de 10 ani și peste, avea nivel scăzut de educație (primar, gimnazial sau fără școală absolvită), 10,7% nivel mediu (postliceal, liceal, profesional sau tehnic de maiștri) și doar 0,7% nivel superior. La 20 octombrie 2011, ponderea persoanelor de etnie romă fără școală absolvită reprezentau 18,1% din populația stabilă de 10 ani și peste a regiunii, din care 13% erau analfabete.

### 3.1.2. Structura pe grupe de vârstă

Analiza evoluției structurii pe grupe de vârstă a populației regiunii Sud Muntenia arată apariția unui proces lent, dar constant de îmbătrânire demografică, caracterizată prin procente reduse a populației tinere (0-14 ani – 14,2%, 20-24 ani – 5,5%), pe fondul menținerii ponderii ridicate a populației din grupa 65 ani și peste (17,7 %) și cu implicații negative pentru economie și societate, fenomen caracteristic tuturor județelor componente, cauzat de rata scăzută a natalității, ce contribuie în mod direct la reducerea ponderii populației tinere.

*Figura 3.1.2.1*

Sursa: INS , Baza de date TEMPO

La 1 iulie 2017, cea mai mare pondere în populația țării o deținea populația din grupa de vârstă 45-49 ani (9,7%), iar ponderea cea mai mică, populația din grupa 0-4 ani (4,3%).

În perioada 2008-2017, populația tânără de 0-14 ani a regiunii Sud Muntenia s-a redus cu 29 012 persoane (de la 14,9% în 2008 la 14,2% în 2017) și a crescut populația vârstnică, de 65 ani și peste, cu 24313 persoane (de la 16,7% în 2008 la 17,7% în 2017).

Raportul de dependență demografică[[2]](#footnote-2) a fost, în 2017, de 469 persoane tinere și vârstnice la 1000 persoane adulte, în scădere față de 2008 când raportul era de 460 persoane tinere și vârstnice la 1000 persoane adulte. Scăderea natalității și menținerea ei la valori scăzute o lungă perioadă de timp cumulată cu emigrația pentru muncă (care a afectat în special persoanele tinere) s-a reflectat în schimbările intervenite în structura pe vârste a populației, cu implicații atât pe plan demografic cât și social-economic.

*Figura 3.1.2.2*

Sursa: INS , Baza de date TEMPO

Pe județe, structura populației pe grupe de vârstă evidențiază o pondere ridicată a populației tinere (0-14 ani), peste media regională, în județele Ialomița (16,1%), Călărași (15,6%), Dâmbovița (14,7%) și Giurgiu (14,4%). Județul Teleorman are cea mai mică pondere a populației tinere (12,7%).

Evoluția grupelor de vârstă, în perioada 2008-2017 (*Figura 3.1.2.2*), arată că pentru grupa de vârstă 10-14 ani, la nivel regional se înregistrează o scădere până în 2016, urmată de o ușoară creștere în anul 2017 (+258 persoane față de anul 2016). Această evoluție se observă și în județele Argeș, Călărași, Ialomița și Prahova, unde în ultimii 2 ani populația de 10-14 ani înregistrează ușoare creșteri. Județele care au înregistrat scăderea populației de 10-14 ani pe întregul interval sunt Dâmbovița, Giurgiu și Teleorman.

*Figura 3.1.2.3*

Sursa: INS , Baza de date TEMPO

Populația din grupa de vârstă 15-19 ani este cel mai bine reprezentată în județele Călărași (5,8% din total) și Ialomița (5,8% din total), unde, începând cu 2015, această grupă de vârstă înregistrează ușoare creșteri. Județele cu cea mai mică pondere a grupei de vârstă 15-19 ani sunt Prahova (4,9%) și Argeș (5%).

*Figura 3.1.2.4*

Sursa: INS , Baza de date TEMPO

Populația din grupa de vârstă 20-24 ani este mai bine reprezentată în județele Giurgiu (6%), Dâmbovița (5,8%) și Ialomița (5,8% din total), la polul opus situându-se județul Prahova (5,1%).

***Grupa de vârstă 15-24 de ani, care în următorii cinci ani va pătrunde pe piața muncii, prezintă valori relativ similare pentru toate județele, ușor mai scăzute însă pentru județul Prahova.***

Populația cu vârsta de peste 65 ani are ponderi mai mari decât valorile naționale (16,1%) și regionale (17,7%) în județele : Giurgiu (18,4%) și Teleorman (22,3%).

### 3.1.3. Distribuția pe medii rezidențiale (urban/rural)

Populația regiunii Sud Muntenia este preponderent rurală. La 1 iulie 2017 ponderea populației care locuiește în orașe și municipii a fost de 42,8%, în ușoară descreștere față de 1 iulie 2008 (43,1%)

Județele cu cele mai ridicate ponderi urbane sunt Prahova (51,0%) și Argeș (49%), iar județele cu cele mai ridicate ponderi rurale sunt Dâmbovița (68,1%), Giurgiu (67,5%) și Teleorman (63,7%).

*Figura 3.1.3.1*

Sursa: INS , Baza de date TEMPO

Structura pe grupe de vârstă a populației pe medii rezidențiale confirmă faptul că procesul de îmbătrânire demografică este mai accentuat în mediul rural (11,2% față de numai 6,3% în urban). Efectele pe care procesul de îmbătrânire le are, atât asupra desfășurării vieții economice și sociale, cât și asupra perspectivelor evoluției demografice sunt evidențiate și prin raportul de dependență.

Pentru **grupa de vârstă 10-14 ani**, evoluția în perioada 2008-2017, pe medii de rezidență, la data de 1 iulie, arată o scădere a ponderii populației din mediul rural în regiunea Sud Muntenia și în toate județele, cu excepția județului Prahova. Ponderile populației din mediul rural la această grupă de vârstă sunt cuprinse, în 2017, între 71,6% în județul Dâmbovița și 53,7% în județul Prahova. Sub media regională de 60,0% se situează județele Argeș (54,7%), Ialomița (54%) și Prahova (53,7%). Ponderea populației din mediul urban pentru grupa de vârstă 10-14 ani înregistrează creșteri în ultimii ani în toate județele regiunii.

Pentru **grupa de vârstă 15-19 ani**, evoluția în perioada 2008-2017, pe medii de rezidență, la data de 1 iulie, arată o creștere a ponderii populației din mediul rural în județele Argeș, Ialomița, Prahova și Teleorman.

Ponderile populației din mediul rural la această grupă de vârstă sunt cuprinse, în 2017, între 73,3% în județul Dâmbovița și 55,8% în județul Prahova. Sub media regională de 62,8% se situează județele Argeș (57,9%), Ialomița (57%) și Prahova (55,8%).

Raportul de dependență demografică (raportul dintre numărul persoanelor de vârstă “dependentă”, persoane sub 15 ani și de 65 ani și peste, și populația în vârstă de muncă -15-64 ani, exprimat la 100 de persoane) este mai mare în mediul rural (329 persoane tinere și vârstnice la 1000 persoane adulte) decât în mediul urban (326 persoane tinere și vârstnice la 1000 persoane adulte).

### 3.1.4. Distribuția pe sexe

În ceea ce privește structura populației regiunii Sud Muntenia pe sexe, populația feminină continuă să fie predominantă, ponderea ei în totalul populației fiind de 51,2%. La 1 iulie 2017, raportul de masculinitate a fost de 954 persoane de sex masculin la 1000 persoane de sex feminin. Până la vârsta de 53 ani, numărul bărbaților a fost mai mare decât numărul femeilor. Începând cu această vârstă, numărul femeilor l-a depășit pe cel al bărbaților.

Populația feminină se concentrează în mediul rural într-o proporție mai mică (56,2% din totalul populației feminine) decât cea masculină (58,2%). Județele cu cea mai numeroasă populație masculină sunt Teleorman (49,2%), Călărași (49,1%), Giurgiu (49,1%) și Ialomița (49,1%), iar cele cu cea mai numeroasă populație feminină sunt Prahova (51,5%) și Argeș (51,4%).

### 3.1.5. Structura etnică

În urma Recensământului populației din 20 octombrie 2011 a rezultat ca 90,85% din populația Regiunii **Sud Muntenia** este de naționalitate română, minoritățile naționale reprezentând numai 9,15%, din care 3,9% rromi. Distribuția populației după etnie arată că ponderea populației de etnie română este majoritară în județele Argeș și Prahova (peste 93%). Persoanele de etnie romă reprezintă 3,9% din totalul populației stabile, fiind repartizați relativ uniform în teritoriu, cu ponderi variind între 2,16% în județul Teleorman și 7,48% în județul Călărași. Romii se întâlnesc într-o proporție relativ mai mare, de peste 5,0% din populația stabilă, și în județele Giurgiu (5,41%), Dâmbovița (5,27%) și Ialomița (5,21%).

### 3.1.6. Mișcarea migratorie

Organizația Internațională pentru Migrație (OIM) consideră migrația drept o mișcare a unei persoane sau a unui grup de persoane, fie peste o frontieră internațională, fie în interiorul unui stat. Migrația este o formă de mobilitate a populației și include orice fel de deplasare a populației, indiferent de durata, scopul sau forma acesteia. În această categorie sunt incluse: migrația refugiaților, migrația economică, precum și migrația persoanelor care se deplasează pentru alte scopuri sau sub influența altor factori, cum ar fi reîntregirea familiei.

Un factor al scăderii populației Regiunii **Sud Muntenia** este***migrația,*** atât cea **internă**, cât și cea **externă.** Mutațiile din structura socio-economică a României au determinat o intensă mobilitate teritorială a populației, cu consecințe directe în modificarea numărului și structurii socio-demografice a populației în profil teritorial. În cadrul migrației interne, fluxul urban-rural merită o mențiune deosebită, fiind cel care deține cea mai mare pondere în cadrul acesteia. Referitor la segmentul de populație care este mai dispusă la modificarea domiciliului, se constată o migrare a populației de la orașe la sate.

Tipuri de migrație. În funcție de anumite criterii, se disting următoarele tipuri de migrație:

• după aspectul teritorial: migrație internă, atunci când deplasarea se face în interiorul granițelor, sau migrație internațională, care presupune trecerea frontierei;

• după factorul de timp: migrație permanentă sau migrație temporară;

• după motivație: migrație voluntară, pentru muncă sau din motive economice, sau migrație forțată de calamități naturale, de persecuții politice, religioase, sau de războaie;

• după mijloacele folosite: migrație reglementată sau ilegală.

Conform datelor furnizate de Institutul Național de Statistică – Baza de date TEMPO, migrația populației în interiorul Regiunii **Sud Muntenia**, interregională și externă, în anul 2016, prezintă un sold migratoriu negativ (-4572 persoane).

Alături de **migrația internă** (sold -8393 persoane), un factor deosebit de important pentru structura populației este și **migrația externă,** în special în rândul tinerilor și al persoanelor calificate, care afectează în special județele Argeș (19,3% din numărul emigranților definitivi din regiune), Dâmbovița (15,7% din numărul emigranților definitivi din regiune și Prahova (31,9% din numărul emigranților definitivi din regiune. Analizând migrația externă din punct de vedere a vârstei în anul 2016, la nivel regional, se constată că grupa de vârstă cea mai bine reprezentată este cea de 35-39 ani (15,7% din totalul emigranților definitivi din regiune), urmată de populația din grupa de vârstă 25-29 de ani (12,3% din totalul emigranților definitivi) și tinerii cu vârsta cuprinsă între 15-19 ani (12,2% din totalul emigranților definitivi).

În perioada 1992 – 2015 nu s-a înregistrat o diminuare a contribuției migrației externe la scăderea demografică, ci o creștere a acesteia. Cea mai mare creștere, în ultimii 2 ani ai perioadei analizate a înregistrat-o emigranții definitivi din grupa de vârstă 35-39 de ani (în 2016 crește cu 218,6% față de 2014), urmată de emigranții definitivi din grupa de vârstă 40-44 de ani (în 2016 crește cu 185,4% față de 2014) și de emigranții definitivi din grupa de vârstă 0-14 ani (în 2016 crește cu 118,6% față de 2014).

În anul 2016, principala destinație a emigranților români a fost Spania, cu 5361 persoane (23,5% din numărul total al emigranților definitivi), urmată de Germania cu 3959 persoane (17,4% din numărul total al emigranților definitivi), Italia cu 3575 emigranți români (15,7% din numărul total al emigranților definitivi), Austria cu 1347 persoane (5,9% din numărul total al emigranților definitivi), SUA cu 1281 persoane (5,6% din numărul total al emigranților definitivi) și Canada cu 1086 români (4,8% din numărul total al emigranților definitivi).

Distribuția pe sexe a emigranților arată că în anul 2016, atât la nivel național cât și regional, predomină migrația externă a populației feminine, ponderea femeilor fiind de 56%.

Atât timp cât va exista un decalaj economic între țara noastră și țările dezvoltate, propensiunea spre emigrare nu se va diminua. Însă, dimensiunea fluxurilor de emigranți va depinde tot mai mult de politicile de imigrare ale țărilor dezvoltate „primitoare”. Transformările profunde din sistemul legislativ, respectiv libera circulație a persoanelor, au constituit premisele accentuării creșterii nivelului migrației internaționale.

*Figura 3.1.6.1*

*Sursa: INS , Baza de date TEMPO*

Alături de migrația definitivă întâlnim și migrația temporară[[3]](#footnote-3) pentru muncă (euro navetiștii), în special în rândul tinerilor și al persoanelor calificate, cu tendință de accentuare pe termen mediu. După anul 2001, odată cu desființarea vizelor de intrare în aproape toate țările europene, sute de mii de români au plecat în țările din sudul și vestul Europei.

Migrația sezonieră în afara țării, a devenit a doua modalitate importantă de  rezolvare a  problemelor existențiale  pentru  o  tot mai mare  parte  din  populația  rurală  (în  special  tânără) a regiunii Sud Muntenia (60,87% din emigranții temporari provin din mediul rural).

Datele oficiale disponibile arată că în perioada 2012-2016 acest fenomen capătă amploare, numărul emigranților temporari din Regiunea Sud Muntenia crește cu 5783 persoane (de la 26556 persoane în 2012 la 32339 persoane în 2016). 10,2% (3285 tineri) dintre emigranții temporari sunt copii (grupa de vârstă 0-14 ani). Pentru grupa de vârstă 15-19 ani, valorile cele mai mari s-au înregistrat în anul 2016, în județul Prahova (548 persoane – echivalentul a peste 19 clase de elevi), Argeș (429 persoane – echivalentul a peste 15 clase de elevi) și Dâmbovița (364 persoane – echivalentul a 13 clase de elevi). La polul opus se situează județele Teleorman (274 persoane – echivalentul a aproape 10 clase de elevi), Giurgiu, Călărași și Ialomița (aproximativ 200 persoane – echivalentul a 7 clase de elevi).

*Figura 3.1.6.2*

*Sursa: INS , Baza de date TEMPO*

Fenomenul imigrației în România a înregistrat modificări semnificative începând cu anul 2007, anul aderării la Uniunea Europeană, prin creșterea numărului de cetățeni străini din țară. În 2016 numărul imigranților străini care au venit în regiunea Sud Muntenia a fost de 668 imigranți definitivi și 32339 imigranți temporari.

### 3.1.7. Nivelul de trai

Impactul sărăciei asupra educației este unul semnificativ, principala cauză a abandonului școlar fiind lipsa resurselor financiare. Asigurarea accesului la învățătură este primordială în ruperea cercului sărăciei și în promovarea unei incluziuni sociale reale. Strategia EUROPA 2020 are drept țintă diminuarea până în anul 2020 a numărului de persoane aflate în risc de sărăcie și excluziune socială cu cel puțin 20 de milioane persoane, comparativ cu anul 2008. Obiectivul pentru România în perspectiva 2020, propune reducerea cu 580.000 a numărului de persoane aflate în risc de sărăcie și excluziune socială.

Indicatorii principali care măsoară sărăcia, sunt: ***rata deprivării materiale severe*** (ce caracterizează persoanele de 18 și peste, care, din cauza lipsei resurselor financiare, nu își pot permite un anumit standard de viață considerat decent) și ***rata riscului de sărăcie***. Datele statistice oficiale furnizate de INS, arată că în România numărul persoanelor care se confruntă cu lipsuri materiale severe se situează încă la un nivel destul de ridicat, deși acest procent a scăzut de la 38% în 2007, la 23,8% în 2016.

În regiunea Sud Muntenia, scăderea ***Rata deprivării materiale severe[[4]](#footnote-4)*** este semnificativă, de la 43,6% în 2007 la 27,5% în 2016 (peste media națională). În 2016 crește cu 0,7 procente față de 2015. Cu această valoare regiunea Sud Muntenia se poziționează pe penultimul loc între regiunile țării, peste un sfert din populație fiind afectată de privare materială severă, în sensul că nu-și poate permite să achiziționeze articole considerate dezirabile sau chiar necesare pentru a duce un trai decent.

*Figura 3.1.6.2*

*Sursa: INS , Baza de date TEMPO*

*Figura 3.1.6.3*

*Sursa: INS , Baza de date TEMPO*

Ponderea persoanelor amenințate de sărăcie sau de excluziune socială este de asemenea ridicată pe perioada de analiză 2007-2016, atât la nivel național, cât și la nivel regional, chiar dacă sunt semnalate scăderi ale acesteia în toate regiunile. În anul 2007 aproape jumătate din populația României (47%) era amenințată de sărăcie și excluziune socială. Analizând evoluția ***Ratei riscului de sărăcie sau excluziune socială (AROPE)[[5]](#footnote-5)*** pentru Regiunea Sud Muntenia, în perioada 2007-2016, se observă că, deși este în scădere (de la 52% în 2007, la 41,2% în 2016) aceasta se menține la un nivel ridicat față de media pe țară (38,8%).

## *3.2. Proiecții demografice la orizontul anului 2060[[6]](#footnote-6)*

Din punct de vedere demografic, **principalii factori** care acționează asupra mărimii și **structurii populației** sunt: **fertilitatea, mortalitatea și migrația**.

Din 1990 populația țării a scăzut an de an, într-un ritm mediu anual negativ de -0,18%, scădere datorată atât sporului natural negativ, cât și soldului negativ al migrației externe. Evoluția demografică recentă a constituit baza scenariilor de proiectare prin care s-a efectuat o anticipare a nivelului fertilității, speranței de viață la naștere și sporului migratoriu care va fi înregistrat la nivelul României până în anul 2060. Se anticipează că, în ipoteza constantă de proiectare cu migrație externă, populația României va scădea până în 2060 cu aproximativ 7,2 milioane locuitori, iar în variantele fără migrație diminuarea populației va fi de 6,9 milioane locuitori. Până în anul 2030 scăderea populației va fi moderată și ușor mai accentuată spre anul 2060, principalul factor al acestor evoluții fiind scăderea naturală.

*Figura 3.2.1*

*Sursa: INS , Proiectarea populaţiei României, în profil teritorial, la orizontul anului 2060*

Populația tânără (0-14 ani) va cunoaște o scădere semnificativă în perioada 2015-2060, de aproape 1,3 milioane persoane (ponderea tinerilor în totalul populației se va diminua de le 15,5% în 2015, la 12,8% în 2060.

În regiunea Sud Muntenia populația tânără (0-14 ani) se va reduce în perioada analizată cu 55% (aproximativ 250 mii persoane), scădere mai accentuată decât media națională (42%).

Scăderea continuă a populației în vârstă de 15-18 ani va avea efecte importante asupra sistemului de învățământ secundar superior, inclusiv în IPT. Se estimează o scădere a acestui segment al populației, în perioada 2015-2030, cu 14% la nivel național și cu 20,7% la nivelul regiunii Sud Muntenia, iar în perioada 2015-2060, cu 40% la nivel național și cu 50,8% la nivelul regiunii Sud Muntenia. Județele cu cele mai drastice scăderi ale a populației în vârstă de 15-18 ani sunt: Teleorman (-61%; diferența de 6977 persoane reprezintă echivalentul a 249 de clase mai puțin realizate în învățământul secundar superior în intervalul cuprins între 2015 și 2060), Giurgiu (-57,2%; diferența de 3730 persoane reprezintă echivalentul a 99 de clase mai puțin realizate în învățământul secundar superior în intervalul cuprins între 2015 și 2060), Argeș (-52,9%; diferența de 12218 persoane reprezintă echivalentul a 436 de clase mai puțin realizate în învățământul secundar superior în intervalul cuprins între 2015 și 2060).

*Figura 3.2.2*

*Sursa: INS , Proiectarea populaţiei şcolare a României, la orizontul anului 2060*

În același timp, populația aptă de muncă (15-64 ani) a României va scădea până în 2060 cu aproape 5,4 milioane persoane (ponderea populației adulte în totalul populației se va diminua de la 67,0% în anul 2015 la 57,0% în 2060. Populația aptă de muncă (15-64 ani) din regiunea Sud Muntenia va scădea până în 2060 cu aproape 1,1 milioane persoane (ponderea populației adulte în totalul populației se va diminua de la 66,0% în anul 2015 la 56,0% în 2060. Pentru populația în vârstă de 65 ani și peste a României este anticipată o creștere de 20%, ponderea populației vârstnice în total populație va crește în perioada 2015-2060 de la 17,2% la peste 29,0%, pe fondul reducerii ponderii tinerilor. Acest lucru va duce la accentuarea gradului de îmbătrânire demografică a populației României. În regiunea Sud Muntenia, populația în vârstă de 65 ani și peste va înregistra o scădere cu 7% pe fondul creșterii ponderii populației vârstnice în total populație, în perioada 2015-2060, de la 19% la 32,1%.

Raportul total de dependență demografică va crește treptat de la 47 persoane în vârstă “dependentă” la 100 persoane apte de muncă, în 2011, la 63 persoane în vârstă “dependentă” la 100 persoane apte de muncă, în 2060.

Scăderea populației tinere va determina reducerea raportului de dependență al tinerilor[[7]](#footnote-7) de la 23, în 2011, la 20 tineri la 100 persoane adulte, în 2060. În același timp raportul de dependență al vârstnicilor[[8]](#footnote-8) va crește constant. Dacă în anul 2011 la 100 persoane apte de muncă reveneau 24 persoane vârstnice, în 2060 vor reveni 44 persoane vârstnice.

## *3.3. Principalele concluzii din analiza demografică. Implicații pentru IPT*

Imaginea furnizată de analiza demografică, se caracterizează prin:

* Declinuldemografic general, în mod accentuat pentru populația tânără.
* Sporul natural negativ
* Reducerea naturală prognozată a populației tinere agravată de **migrația externă** (cu tendință de accentuare după 2007, în condițiile integrării în UE). A apărut deja în acest sens un deficit de forță de muncă tânără înalt calificată (IT, științe și tehnologie, medicină etc.) precum și de tineri lucrători cu diverse calificări căutate pe piața europeană a muncii (construcții, asistență socială și medicală etc.).
* Densitate superioară mediei pe țară
* Scăderea populației urbane pe fondul creșterii populației rurale
* Ponderea populației de etnie roma în totalul populației regiunii depășește ponderea acesteia la nivel național. Se recomanda înființarea de clase pentru învățământul TVET în localitățile cu populație preponderent de etnie rroma și inițierea unor acțiuni pentru școlarizarea acestora.
* Reduceri semnificative ale populației școlare ceea ce poate conduce la dispariția la nivel regional a multor unități de IPT.
* În schimb, proiecțiile privind structura pe grupe de vârstă indică pentru viitor (2015-2030) o consolidare relativă a populației din grupa de vârstă 45-49 ani, active pe piața muncii, ceea ce va conduce la o nevoie crescândă de formare continuă *- oportunitate în atenția școlilor interesate de compensarea pierderilor de populație* *școlară* .
* În perioada 2007-2015, rata sărăciei relative a avut o evoluție fluctuantă, înregistrând valori mai mari decât la nivel național.
* În perioada analizată, regiunea Sud Muntenia s-a confruntat cu fenomenul de îmbătrânire demografică, ca urmare a scăderii natalității și a creșterii populației adulte. Fenomenul de îmbătrânire demografică a fost mai accentuat în județul Teleorman, unde populația vârstnică deținea 21,8% din total populația vârstnică a regiuni Sud Muntenia. Tendința de îmbătrânire a populației are următoarele efecte negative:
  + reducerea numărului populației active
  + deteriorarea raportului de dependență economică
  + reducerea populației de vârstă școlară cu efecte negative asupra întregului sistem educațional și asupra întregii vieți economice și sociale

Față de aceste constatări, se recomandă:

* + - Îmbătrânirea populației constatată la nivelul regiunii reclamă implementarea unor politici care să conducă la prelungirea vieții active pentru adulți:

- Dezvoltarea și extinderea la nivel național **a serviciilor adecvate nevoilor specifice ale populației vârstnice** (asistența medicală comunitară, îngrijiri la domiciliu, terapia durerii, centre medicale de zi, centre comunitare de psihiatrie, unități medico-sociale);

- Dezvoltarea ofertei **serviciilor turistice pentru vârsta a treia** (cantitativ și calitativ prin asigurarea de **agenți de turism – ghizi** cu experiență în a avea grijă de pensionari), dezvoltarea serviciilor de **estetică și înfrumusețare**. Se recomanda creșterea școlarizării pentru domeniile de calificare: **turism și alimentație** și **estetica și igiena corpului omenesc.**

* + - Declinul grupei de vârstă 15–24 de ani ridică problema dezvoltării resurselor umane prin sprijinirea unei vieți active pe piața muncii cât mai lungi și o bătrânețe activă. Aceasta presupune educația și formarea pe parcursul întregii vieți, retragerea din activitate mai târziu și progresiv.
    - Scăderea populației școlare necesită:

− Restructurarea rețelei școlare și corelarea ofertei VET cu cererea pieței muncii;

− Dezvoltarea de programe pentru menținerea elevilor în educație și prevenirea părăsirii timpurii a școlii;

− Dezvoltarea unor pachete integrate pentru creșterea participării la învățământul VET a persoanelor care provin din grupuri vulnerabile (populația de etnie rromă, familii cu venituri scăzute etc.): „școala după școală”, învățarea asistată și educația remedială, „educația de a doua șansă”

− Promovarea unei culturi a învățării permanente și a „regiunilor de învățare”;

− Asigurarea accesului cadrelor didactice din VET la programe de reconversie profesională.

* + - Diversitatea etnică, chiar dacă nu prea accentuată, necesită o serie de măsuri, cum ar fi:
      * Educație multiculturală
      * Soluții pentru asigurarea accesului egal la educație și a varietății opțiunilor
      * Programe de sprijin pentru grupurile etnice dezavantajate (conf. recensământului din 2011, 3,9% din populația regiunii este de etnie rromă).
    - Ponderea mare a populației cu vârsta între 30-64 ani, necesită o serie de măsuri, cum ar fi:
      * creșterea a nevoilor de formare continuă, importantă oportunitate pentru unitățile școlare interesate în compensarea diminuării populației școlare.
    - Deschiderea pieței muncii din întreaga Uniune Europeană, creșterea migrației externe și creșterea deficitului de forță de muncă, necesită o serie de măsuri de creștere a atractivității locurilor de muncă și de stimulare a angajării proaspeților absolvenți ai învățământului profesional și tehnic prin acțiuni conjugate ale tuturor actorilor implicați de la nivel național și local.
    - Nivelul de trai scăzut din Regiunea Sud Muntenia, nivel apreciat prin rata deprivării materiale severe și rata riscului de sărăcie sau excluziune socială (AROPE), este un factor de influență important în abandonul școlar și nivelul scăzut de educație al unei importante părți din populație și impune continuarea și amplificarea măsurilor de sprijinire a elevilor din familiile cu nivel de trai scăzut pentru continuarea studiilor (burse școlare, susținere financiară pentru cazare și masă la internate școlare, asigurare/ decontarea transportului, etc.)

1. Datele la care se face referire în acest capitol se regăsesc în anexa [„01 -DEMOGRAFIE” – pentru vizualizare clic aici](file:///D:\Users\Rodica\Desktop\PRAI%20SM\S%20MUNTENIA\ANEXE\Demografie\01DEMOGRAFIE%20.xls) [↑](#footnote-ref-1)
2. Raportul de dependență demografică = Număr de persoane tinere (sub 15 ani) și vârstnice (65 ani și peste) care revin la 100 de persoane în vârstă de muncă (15-64 ani) [↑](#footnote-ref-2)
3. Emigranţi temporari sau cu stabilirea reşedinţei obişnuite sunt persoanele care emigrează în străinătate pentru o perioadă de cel puţin 12 luni. [↑](#footnote-ref-3)
4. reprezintă ponderea în total populație a persoanelor se confruntă cu privațiuni materiale severe, persoane în vârsta de 18 ani și peste care, datorită lipsei resurselor financiare, nu își pot permite cel puțin patru dintre următoarele situații:

   - achitarea la timp, fără restanțe, a unor utilități și a altor obligații curente;

   - plata unei vacanțe de o săptămâna pe an, departe de casă;

   - consumul de carne, pui, pește (sau alt echivalent de proteină) cel puțin o dată la două zile;

   - posibilitatea de a face față, cu resursele proprii, unor cheltuieli neprevăzute (echivalente cu 1/12 din valoarea pragului național de sărăcie):

   - deținerea unui telefon fix sau mobil;

   - deținerea unui televizor color;

   - deținerea unei mașini de spălat;

   - deținerea unui autoturism personal;

   - asigurarea plății unei încălziri adecvate a locuinței.  [↑](#footnote-ref-4)
5. (AROPE - at risk of poverty and social exclusion) - persoane aflate în risc de sărăcie sau excluziune socială:

   - au venituri disponibile inferioare pragului de sărăcie;

   - se confruntă cu privațiuni materiale severe;

   - trăiesc într-o gospodărie cu intensitate foarte redusa a muncii.  [↑](#footnote-ref-5)
6. Datele la care se face referire în acest capitol se regăsesc în [anexa 02 Proiectarea populatiei scolare SM – pentru vizualizare clic aici](file:///D:\Users\Rodica\Desktop\PRAI%20SM\S%20MUNTENIA\ANEXE\Demografie\02%20Proiectarea%20populatiei%20scolare%20SM%20.xls) [↑](#footnote-ref-6)
7. Numărul tinerilor (0-14 ani) ce revine la 100 persoane apte de muncă (15-64 ani) [↑](#footnote-ref-7)
8. Numărul vârstnicilor (65 ani și peste) ce revine la 100 persoane apte de muncă (15-64 ani) [↑](#footnote-ref-8)